கமிஷனுக்காக டெண்டர் விடப்பட்டு, அதற்காக தனியார் நிறுவனங்கள் தேர்ந்தெடுக்கப்பட்டது போய், தற்போது பொறியாளர்களும் பலிகடாக்கள் ஆகும் நிலை நெடுஞ்சாலைத்துறையில் ஏற்பட்டுள்ளது. நெடுஞ்சாலைத்துறையில் 42 கோட்டங்கள் உள்ளன. 250 சப்-டிவிஷன்கள் அதில் அடக்கம். இந்தத் துறை அமைக்கப்படும் சாலைகள், அந்தச் சாலைகளின் பராமரிப்பைக் கண்காணிப்பது எல்லாம் உதவிப் பொறியாளர், கோட்டப் பொறியாளர், உதவி கோட்டப் பொறியாளர்களின் வேலை. இவர்கள் எல்லாம் கூட்டாகச் சேர்ந்துதான், சாலைகள் அமைக்க ஆகும் செலவு, செய்யப்பட வேண்டிய வேலைகள் குறித்து திட்ட மதிப்பீடு செய்வார்கள். அதன் அடிப்படையில் ஒப்பந்தப் புள்ளிகள்(டெண்டர்) கோரப்படும். ஆனால், இதைத் தலைகீழாக மாற்றிப்போட்டது எஸ்.பி.கே நிறுவனம். அரசாங்கப் பொறியாளர்கள் செய்யும் வேலைகளை எல்லாம், எஸ்.பி.கே கையில் எடுத்துக்கொண்டது. எஸ்.பி.கே-நிறுவனத்தின் ஆட்களே சாலைகள் அமைப்பதற்கான செலவு, பராமரிப்புச் செலவு என அனைத்தையும் கணக்கிட்டு, திட்ட மதிப்பீட்டை தயாரிப்பார்கள். கடைசியில் அதில் நெடுஞ்சாலைத்துறை அரசுப் பொறியாளர்கள் எந்தக் கேள்வியும் கேட்காமல் கையெழுத்துப் போட வேண்டும். அவர்கள் ஒப்பமிட்டு அளித்தபின், அந்தத் தொகைக்கு அரசாங்கம் டெண்டர் விடும். இப்படி அரசாங்கத்தின் பொறியாளர்களை வெறும் பொம்மைகளாக மாற்றி வைத்துள்ளது எஸ்.பி.கே நிறுவனம்.